**La cançó**

*Treball de finalització del segon trimestre*

*Valencià: llengua i literatura*

*4t ESO*

Treball a realitzar, bé de manera individual o bé en grup format per un màxim de tres persones, sobre una cançó o l’obra d’un artista (cantant o grup) cantada en català.

De manera obligatòria, l’exposició pública haurà de tractar els següents punts:

1. **Context. Història de la cançó.**

Explica qui la canta; de quina època és el cantant o a quin moviment (folk, cançó protesta, rock, pop, etc.) pertany; explica el seu gènere i relaciona-la amb altres cançons semblants.

1. **Tema. La temàtica de la cançó**

Fes una interpretació del tema de la cançó. Què significa, què pretén dir?

1. **Anàlisi lingüístic del text**

Analitza les característiques lingüístiques (modalització, díctics, veu poètica,...) de la cançó; com està redactada o escrita.

1. **La mètrica del text**

Analitza la mètrica, sia la que sia, així com els recursos fonètics i fònics que apareguen a la cançó.

1. **Les figures i recursos poètics de la cançó**

Comenta les figures retòriques (metàfores, sinestèsies, metonímies, ...) que apareixen a la cançó, així com els recursos poètics (veus, registre, estils, ....) més importants.

A continuació trobareu un exemple de com presentar el treball amb la cançó *Al país de l’olivera* d’una durada de (4’03’’) del grup **Obrint Pas**.

|  |  |  |  |  |
| --- | --- | --- | --- | --- |
| **Número**  | **Text** | **tipus de rima**  | **mesura**  | **llicències** |

1 Al país de l'olivera a plana 7

 hi ha un riu de paper a aguda 7 hiat

 unes galtes color terra a plana 7

 i un somriure d'argent. a aguda 7 hiat

5 Al país de les riberes a plana 7

 hi ha un canyar sota els estels a aguda 7 sinalefa i elisió

 i un mural de fulles seques a plana 7 sinalefa

8 a l'ombra d'un taronger. a aguda 7

 Al país de l'olivera. Al país de l'olivera.

 Al país que dorm a l'era a plana 7

10 hi ha polsims de fruites velles a plana 7 sinalefa

 bicicletes entre sèquies a plana 7

 arracades de cireres. a plana 7

 Al país de les teulades b plana 7

 hi ha besos d'aigua llimó, c aguda 7 sinalefa

15 arrapades a les cames, b plana 7

 parotets a dins del cor. c aguda 7

 Al país que dorm a l'era. Al país que dorm a l'era.

17 Al país de la infantesa a plana 7

 hi ha il·lusions a les palpentes, a plana 7 sinalefa

 somnis dibuixats a l’aire, ᴓ plana 7

20 promeses a les orelles. a plana 7

 **Al país que jo ara enyore,** ᴓ plana 7 sinalefa i elisió

 hi guarde un tresor secret, ᴓ aguda 7 elisió

 un lligam que mai no es trenca, ᴓ plana 7 elisió

24 un amor que mai no es perd. ᴓ aguda 7 elisió

 \*\*\*\*\*\*\*\*\*\*\*\*

25 Al país de cases blanques d plana 7

 hi ha pins banyats en sal, e aguda 7 hiat

 margallons entre baladres, d plana 7

 peus descalços dins el mar. e aguda 7

 Al país de les marines ᴓ plana 7

30 hi ha un sol roig a les vesprades , d plana 7 sinalefa

 catxirulos a les platges ᴓ plana 7

32 i uns dits pentinant onades. d plana 7 sinalefa

 Al país de cases blanques

 Al país de les rialles ᴓ plana 7

 hi ha raïm a les porxades, d plana 7 sinalefa

35 ametles i olives negres a plana 7 sinalefa

 i un arròs fet amb costelles. a plana 7 sinalefa

 Al país de les costeres a plana 7

 hi ha llaüts i guitarrons c aguda 7 sinalefa

 i la veu de les rondalles d plana 7

40 pessigant les emocions. c aguda 7

 Al país de les rialles. Al país de les rialles.

 Al país de la infantesa a plana 7

 hi ha il·lusions a les palpentes, a plana 7 sinalefa

 somnis dibuixats a l’aire, ᴓ plana 7

 promeses a les orelles. a plana 7

**45 Al país que jo m’estime** ᴓ plana 7

 hi guarde un tresor secret, ᴓ aguda 7 elisió

 un lligam que mai no es trenca, ᴓ plana 7 elisió

48 un amor que mai no es perd. ᴓ aguda 7 elisió

1. **Context. Història de la cançó**

**Obrint Pas** va ser un grup de música en valencià procedent de ciutat de València. La seua música és una barreja de *ska, hardcore punk*, *rock*, *reggae* i *folk* amb melodies i instruments tradicionals, entre els quals destaca la dolçaina. Les seues lletres tracten molts temes com la denúncia social, la solidaritat, la independència, la unitat territorial i la defensa del seu idioma.

A principis de la dècada de 1990, sorgí un nou moviment musical que es vindicà al marge de la institucionalització que havia patit el rock en català. Aquesta fornada musical s'emmirallà, en gran part, en el rock radical basc i s'erigí com a rock combatiu català. Aquest moviment, implícit d'una alta càrrega de discurs anticapitalista i independentista, es difongué a través de centres socials alliberats i espais alternatius, trobant un bon caldo de cultiu en els moviments socials i grups com *Obrint Pas*, *KOP* o *Inadaptats*.

**Obrint Pas** es va formar el 4 de novembre de 1993, quan un grup de tres amics, Xavi Sarrià, Jordi Pitarch i Carles Garcia, establí contacte a l'institut Benlliure de València. El 1994 enregistraren la seua primera maqueta amb la qual van participar en la fase final del “III Tirant de Rock” organitzat per Acció Cultural del País Valencià, del qual van resultar un dels quatre guanyadors. Durant els anys posteriors, la banda participà en diversos festivals i concursos que ajuden a consolidar-ne la música.

El primer disc arribà el 1997 amb el nom de *La revolta de l'ànima* (compost per cinc peces i autogestionat per la banda mateixa), dins del segell 45 Revolucions, creat pels mateixos Obrint Pas. Després editaren Obrint pas (2000), el primer disc amb la discogràfica Propaganda pel fet. El grup es va consolidar amb Terra (2003), un treball en què augmentaren les seues influències de tipus folk, incloent estils com la cúmbia; posteriorment enregistraren La flama (2004), amb el qual es projectaren a altres països. El seu cinquè treball va ser un disc en directe, En moviment! (2005), acompanyat del DVD Un poble en moviment! enregistrat al concert que tingué lloc al Campus de Tarongers de la Universitat de València amb motiu de la festivitat del 25 d'abril en homenatge a Ovidi Montllor. L'any 2006 portaren a cap la gira Internacionalista Tour 2006, que els dugué per tot Espanya i països de tot Europa durant sis mesos de viatges.

A l'abril de 2007 el grup va publicar el seu sisè disc, Benvingut al paradís, enregistrat al Mas Nou de Cinctorres i que comptà amb la col·laboració de nombrosos artistes i grups com ara Miquel Gil, La Gossa Sorda, els veneçolans Area 23, l'italià Rude AKA Barriobeat, els occitans Alif Sound System, el basc Xabi Arakama de Trikizio o Pep Gimeno Botifarra. El disc va ser editat per Propaganda pel fet i inclou el DVD Assaltant el Paradís, amb imatges de l'enregistrament del disc i de la seua gira Internacionalista Tour 2006.

Amb el pas dels anys, Obrint Pas ha consolidat la projecció a l'Estat espanyol amb actuacions a festivals com el Viña Rock d'Albacete; Extremusika de Càceres; Lumbreiras Rock de Múrcia; Derrame Rock d'Astúries; Festival por los Derechos Sociales d'Andalusia; Festichan, Mostra das Culturas, Lenguas Vivas, Dia da Patria, Festival Poesia No Condado de Galícia; Kilometroak, Sagarrondotik, Bilboko Aste Nagusia, Arabatakada del País Basc; Baitu Rock de Burgos; Festival Interpueblos i Internacionalista de Madrid així com sales i centres socials. Al mateix temps ha continuat recorrent el món en gires per països d'Europa com Alemanya, Itàlia, els Països Baixos, França, Bèlgica, Àustria, Bòsnia, Croàcia, Suïssa, Portugal, la República Txeca o Eslovènia així com països d'Amèrica del Sud com Veneçuela i Cuba i de l'Àfrica i l'Orient Mitjà com el Marroc i Palestina o d'Àsia com Japó.

El 24 d'octubre de 2010, «La flama» fou la cançó del *lipdub* més multitudinari de la història, segons la World Record Academy. El clip va enregistrar-se a la ciutat de Vic i va comptar amb la presència de 5.771 persones. A finals d'agost de 2016 comptava amb més de 2,3 milions de visites a youtube.

El 8 d'abril de 2011 surt al mercat el seu nou disc-llibre Coratge (Propaganda pel fet). Després de quatre anys sense publicar cap disc, el grup publica aquest disc-llibre de 15 cançons i 90 pàgines escrites per escriptors, poetes, músics i periodistes com Eduardo Galeano, Isabel-Clara Simó, Vicent Partal, Raul Zelik, Angela Jackson, Pascual Serrano, David Segarra, Feliu Ventura, Cesk Freixas, Manuel Baixauli, Marc Granell, Elvira Cambrils, David Fernàndez, Laia Altarriba, entre d'altres. El disc-llibre Coratge entrà directament al número 12 de la llista de vendes de tot l'Estat espanyol.

El 21 de març de 2013 Obrint Pas anuncia l'aturada indefinida del grup després d'una ronda de concerts el 2013 que donarà pas a tres actuacions en acústic el 2014 a Barcelona, Palma i València.

**Discografia:** *Maquetes* 1994: Obrint pas

 1994: La nostra hora

 1995: Recuperant el somni

 *Àlbums* 1997: La revolta de l'ànima

 2000: Obrint pas

 2002: Terra

 2004: La flama

 2005: En Moviment! (CD) + Un Poble En Moviment! (DVD)

 2007: Benvingut Al Paradís (CD) + Assaltant El Paradís (DVD)

 **2011: Coratge (Disc-Llibre)**

*1.Preludi*

*2.Coratge* (amb Eduard Casals, Viola de Roda, Xabi Arakama, Trikitixa i Juanan)

*3.La Vida Sense Tu*

*4.Seguirem* (amb Marina Torres i Ariadna Prunells (The Pepper Pots)

*5.Perdut Als Carrers Del Món* (amb Fermin Muguruza, Tobal Rentero i Maria de Palol)

*6.I Si Demà No Tornara* (amb Xabi Arakama, Trikitixa)

*7.Si Tanque Els Ulls* (amb Juanan)

*8.La Nit Dels Corbs* (amb Marina Torres i Ariadna Prunells (The Pepper Pots)

*9.Barcelona* (amb Xabi Arakama, Trikitixa)

*10.La Cultura De La Por*

*11.Murals* (amb Mohamed Ayoub)

*12.Alegria* (amb Xabi Arakama, Trikitixa )

*13.Se'n Va Amb El Vent* (amb Panxo i Violeta d'Orxata Sound System i Tobal Rentero)

*14.Al País De L'Olivera (amb Mara Aranda,Paco Costa i Tobal Rentero)*

*15.Jota Valenciana* (amb Mara Aranda, Feliu Ventura, Al Tall, Pep Gimeno Botifarra, Miquel Gil, Tobal Rentero i Paco Costa)

Declaracions del grup sobre la seua cançó**.** Obrint Pas és entrevistat per Xavier Aliaga per al diari *El País*:***El coratge d'una banda. Obrint Pas, el grup valencià més internacional, llança un llibre-CD:***

"Fa anys, quan començàrem a fer punk rock amb dolçaina era una cosa que no s'havia fet, però en aquell moment no n'érem conscients. Probablement *Coratge* és el primer rock amb viola de roda i dolçaina. O no, perquè està tot inventat", especula Gironés. Fruit de la recerca és també ***Al país de l'olivera***, una cançó plenament folk, amb protagonisme per a la veu de Mara Aranda. "Volíem fer una cançó que sonara diferent, amb una lletra molt costumista, de coses properes. Per això ens quadrava aquesta sonoritat més tradicional, més de cançó, més folk, perquè ajudava molt a la lletra. Era molt diferent de tot el que hem fet mai", ressalta Sarrià. D'aquesta part obertament folk del disc és també ***Jota de valencians***, una fillola de ***La Malaguenya de Barxeta***, del treball anterior, partint d'una recreació que Al Tall havia fet de la popular ***Pastorets i pastoretes***. A més d'un homenatge implícit al "substrat", com el defineix Sarrià, i als músics que el representen, la cançó és "una mena de cant de valencians que parla de la situació que patim, però en positiu, ple d'esperança".

València 30 març 2011

1. **La temàtica de la cançó.**

Tot començant pel títol, *Al país de l’olivera*, sabrem ben aviat que la cançó tracta d’un país de la Mediterrània, un país ple d’oliveres. Tot seguit, la cançó ens endinsa en un món de referències al País dels Valencians: *país de riberes, canyar, taronger, l’era, cireres, aigua llimó, parotets, cases blanques, pins banyats en sal, margallons, baladres, país de les marines, catxirulos, raïm a les porxades, ametles i olives, arròs fet amb costelles, país de les costeres, llaüts i guitarrons, rondalles.*

Queda clar que la temàtica de la cançó és una descripció del país del cantant, un país que té una geografia característica, uns productes, uns costums i tradicions, una cuina, una música i una cultura. En altres paraules, el País de l’olivera és el País dels records del cantant.

1. **Anàlisi lingüístic de la cançó.**

Hi trobem dotze oracions enunciatives impersonals que descriuen un espai amb tres o dos complements directes (la segona i la desena estrofa). Les oracions estan agrupades en estrofes de vuit versos distribuïdes en tres grups a la primera part i tres grups a la segona part, amb les seues respectives pauses o repeticions (8-*2*-8-*2*-8) (8-*1*-8-*2*-8) que serveixen per connectar l’estrofa precedent a la següent.

Que la cançó es divideix en dues parts ho podem reconèixer per la presència de la veu poètica, la qual apareix a la tercera estrofa (vers 21) i a la sisena estrofa (vers 45) precedides per la tornada immediatament superior:

*Al país de la infantesa*

*hi ha il·lusions a les palpentes*

*somnis dibuixats a l’aire*

*promeses a les orelles.*

1. **La mètrica del text.**

Tots els versos (24 més 24 -amb 7 versos de transició-, sumen un total de **48 més +7 versos)** són heptasíl·labs, una mesura que correspon al romanç o poema popular.

Els versos presenten les següents agrupacions: tres estrofes de vuit versos més tres estrofes de vuit versos, amb els versos de transició o repetició (tornada), o siga, 55 versos.

La rima és assonàntica i consonàntica, amb presència de rimes falses (rimes gràfiques). Per la seua estructura podem afirmar que correspon al gènere poètic del romanç popular. Està compost d'una sèrie de versos heptasíl·labs amb rima assonant en els versos parells. Alguns quartets alternen rima masculina i femenina. El romanç és un tipus de composició poètica l’origen del qual està a la cançó de gesta, de la qual es destacaven fragments per al públic que van acabar esdevenint poemes independents. A imitació d'aquells, es van crear noves obres, de temàtica més variada.

1. **Les figures i recursos poètics de la cançó.**

Les figures són diverses i reiterades. Trobem una metonímia al primer vers, seguit d’una metàfora i dues sinestèsies. També trobem metonímies i tota mena de metàfores així com personificacions al llarg de la resta de la cançó:

Metonímies: cada primer vers de cada estrofa (1, 5, 13, 17, 25, 29, 33)

Metàfores: als versos 2, 4, 16, 17 a 20, 32 i de 39 a 40.

Comparacions: vers 3

Enumeracions: els tres versos de cada quartet 2-3-4, 6-7-8, 10-11-12, 14-15-16, etc.)

Personificació: vers 9

Anàfora: els primers versos de cada quartet.

Paral·lelisme: 23 i 24

La tercera estrofa tanca les dues parts de la cançó amb una tornada que sols canvia en el verb enunciat: primer, *enyore*; i segon, *estime*. A destacar el *leit-motiv* o tornada de les dues estrofes que tanquen les dues parts del poema:

*hi guarde un tresor secret*

*un lligam que mai no es trenca*

*un amor que mai no es perd*.

que són un seguit de figures, la personificació del país, una sinestèsia metafòrica i una personificació del sentiment.

 Canals, gener de 2017